  Майя Бывальцева Куарусён кутсконысен Удмуртиын 2 сюрс 29 адямилэсь выль коронавирус инфекциез шараязы. Со сяна, 6 сюрс 406 муртлы внебольничной пневмония диагноз пуктэмын. Та дыре элькунысь эмъюртъёсын коронавирусэн но пневмониен висись 1 сюрс 500 пала адями кылле. Со сярысь 29-тӥ куарусёнэ мерлыко вотэсъёсын меӵак эфирез дыръя улосвыллэн тӧрорез Александр Бречалов вераз. Солэн кылъёсызъя, эмъюртъёсын койкаослэн лыдзы тырмыт. Кулэ луиз ке, ми эшшо интыос дасялом. Мон ковид-центръёслэн валтӥсь эмчиосыныз кусып ялан возисько. Соослэн верамзыя, тужгес сюлмаськытэ паласькись лек вирус инфекцилэн нырысетӥ тодметъёсыз кылдон дыръя куд-ог адямиослэн куалектонлы сётскемзы Александр Бречалов, Удмуртилэн тӧроезЧерламъёс пӧлысь 1 сюрс 118 адямилэн тазалыксы умой лыдъяське, 294-езлэн – шоро-куспо, 71-езлэн – секыт (куатез тыосты шокатӥсь аппарат вылын). Александр Бречаловлэн кылъёсызъя, куарусёнэ черлан учыръёс вань арлыдъем адямиос пӧлын йылӥзы, сизьым аресозь пиналъёс пӧлын сяна. Тужгес трослы – 3,1 поллы – 65 ареслэсь бадӟым муртъёс пӧлын висисьёс йылӥзы, оглом 726 адями. Озьы ик улосвыллэн тӧроез поликлиникаосын бадӟым черодъёс пумысен валэктонъёс сётӥз. Солэн кылъёсызъя, ординаторъёс но волонтёръёс-эмчиос югдурез кӧня ке капчитӥзы. Али Удмуртиысь эмъяськонниосын Ижысь эм академиысь 151 ординаторъёс ужало: 92 адями участковой терапевт луыса, 27 адями – участковой педиатр, 32 адями – ковид-центръёсын. Со сяна, Ижкарысь, Глазкарысь, Воткаысь, Сарапулысь но Можгаысь эмъяськонниосын элькун эм колледжысь 481 студентъёс ужало. Александр Бречаловлэн верамезъя, туннэ элькунысь эмъюртъёсын 965 ужасьёс уг тырмо, со пӧлын 320 эмчиос но 645 шор ёзо эм ужасьёс. Со сяна, та дыре 1 сюрс 427 эм ужасьёс больничное потэмын, со пӧлысь 811-ез – поликлиникаосысь ӧнерчиос. Тодэ вайытом, озьы ик элькунлэн тӧроез улосвылысь дышетон огазеяськонъёсты дистанционной амалэ выжтыны мугъёс али ӧвӧл шуыса пусйиз.  Тегъёс: Тазалык Ижкар висён Удмуртия коронавирус тазалыкезутён АлександрБречалов  